title: Provedbena uredba Komisije (EU) br. 1155/2014 оd 29. listopada 2014. o ispravku švedske jezične verzije Provedbene uredbe Komisije (EU) br. 564/2013 o naknadama i pristojbama koje se plaćaju Europskoj agenciji za kemikalije u skladu s Uredbom (EU) br. 528/2012 Europskog parlamenta i Vijeća o stavljanju na raspolaganje na tržištu i uporabi biocidnih proizvoda (Tekst značajan za EGP)

text:
               30.10.2014

               HR

               Službeni list Europske unije

               L 309/28

         PROVEDBENA UREDBA KOMISIJE (EU) br. 1155/2014
   оd 29. listopada 2014.
   o ispravku švedske jezične verzije Provedbene uredbe Komisije (EU) br. 564/2013 o naknadama i pristojbama koje se plaćaju Europskoj agenciji za kemikalije u skladu s Uredbom (EU) br. 528/2012 Europskog parlamenta i Vijeća o stavljanju na raspolaganje na tržištu i uporabi biocidnih proizvoda
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 80. stavak 1.,
   budući da:

               (1)

               U švedskoj jezičnoj verziji Provedbene uredbe Komisije (EU) br. 564/2013 (2) postoji pogreška koju treba ispraviti. To ne utječe na ostale jezične verzije.

               (2)

               Provedbenu uredbu (EU) br. 564/2013 treba stoga na odgovarajući način ispraviti.

               (3)

               Mjere predviđene ovom Provedbenom uredbom u skladu su s mišljenjem Stalnog odbora za biocidne proizvode,

         DONIJELA JE OVU UREDBU:
   Članak 1.
   Odnosi se samo na švedsku jezičnu verziju.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. listopada 2014.

            Za Komisiju

            Predsjednik

         José Manuel BARROSO

      (1)  SL L 167, 27.6.2012., str. 1.

      (2)  Provedbena uredba Komisije (EU) br. 564/2013 od 18. lipnja 2013. o naknadama i pristojbama koje se plaćaju Europskoj agenciji za kemikalije u skladu s Uredbom (EU) br. 528/2012 Europskog parlamenta i Vijeća o stavljanju na raspolaganje na tržištu i uporabi biocidnih proizvoda (SL L 167, 19.6.2013., str. 17.).


title: Provedbena uredba Komisije (EU) 2016/1690 оd 20. rujna 2016. o određivanju količina koje je potrebno dodati količini utvrđenoj za podrazdoblje od 1. siječnja do 31. ožujka 2017. u okviru carinskih kvota koje su Uredbom (EZ) br. 442/2009 otvorene u sektoru svinjskog mesa

text:
               21.9.2016

               HR

               Službeni list Europske unije

               L 255/19

         PROVEDBENA UREDBA KOMISIJE (EU) 2016/1690
   оd 20. rujna 2016.
   o određivanju količina koje je potrebno dodati količini utvrđenoj za podrazdoblje od 1. siječnja do 31. ožujka 2017. u okviru carinskih kvota koje su Uredbom (EZ) br. 442/2009 otvorene u sektoru svinjskog mesa
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 188. stavke 2. i 3.,
   budući da:

               (1)

               Uredbom Komisije (EZ) br. 442/2009 (2) otvorene su godišnje carinske kvote za uvoz proizvoda iz sektora svinjskog mesa. Kvotama iz dijela B. Priloga I. navedenoj Uredbi upravlja se u skladu s metodom simultane kontrole.

               (2)

               Količine obuhvaćene zahtjevima za uvozne dozvole podnesenima od 1. do 7. rujna 2016. za podrazdoblje od 1. listopada do 31. prosinca 2016. manje su od raspoloživih količina. Stoga je potrebno odrediti količine za koje nisu podneseni zahtjevi i dodati ih količini utvrđenoj za sljedeće podrazdoblje kvote.

               (3)

               Kako bi se osigurala učinkovitost mjere, ova bi Uredba trebala stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Količine za koje nisu podneseni zahtjevi za uvozne dozvole u skladu s Uredbom (EZ) br. 442/2009, koje je potrebno dodati podrazdoblju od 1. siječnja do 31. ožujka 2017., navedene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. rujna 2016.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  Uredba Komisije (EZ) br. 442/2009 od 27. svibnja 2009. o otvaranju i predviđanju upravljanja carinskim kvotama Zajednice u sektoru svinjskog mesa (SL L 129, 28.5.2009., str. 13.).

      PRILOG

                  Redni br.

                  Količine za koje nije podnesen zahtjev koje je potrebno dodati količini raspoloživoj za podrazdoblje od 1. siječnja do 31. ožujka 2017.
                  (u kg)

                  09.4038

                  17 032 500

                  09.4170

                  2 461 000

                  09.4204

                  2 312 000


title: Provedbena uredba Komisije (EU) br. 965/2013 od 9. listopada 2013. o 204. izmjeni Uredbe Vijeća (EZ) br. 881/2002 o određenim posebnim mjerama ograničavanja protiv određenih osoba i subjekata povezanih s mrežom Al Qaidom

text:
               10.10.2013

               HR

               Službeni list Europske unije

               L 268/7

         PROVEDBENA UREDBA KOMISIJE (EU) br. 965/2013
   od 9. listopada 2013.
   o 204. izmjeni Uredbe Vijeća (EZ) br. 881/2002 o određenim posebnim mjerama ograničavanja protiv određenih osoba i subjekata povezanih s mrežom Al Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o određenim posebnim mjerama ograničavanja protiv određenih osoba i subjekata povezanih s mrežom Al-Qaidom (1), a posebno njezin članak 7. stavak 1. točku (a) i članak 7.a stavak 5.,
   budući da:

               (1)

               U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora u skladu s tom Uredbom.

               (2)

               Odbor za sankcije Vijeća sigurnosti Ujedinjenih naroda (UNSC) odlučio je 1. listopada 2013. ukloniti s popisa osoba, skupina i subjekata na koje se odnosi zamrzavanje financijskih sredstava i gospodarskih izvora jednu osobu nakon razmatranja zahtjeva za uklanjanje s popisa koji je ta osoba predala te sveobuhvatnog izvješća ombudsmana utvrđenog u skladu s Rezolucijom Vijeća sigurnosti Ujedinjenih naroda 1904 (2009.).

               (3)

               Prilog I. Uredbi (EZ) br. 881/2002 trebalo bi stoga na odgovarajući način ažurirati,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 izmjenjuje se u skladu s Prilogom ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. listopada 2013.

            Za Komisiju, u ime predsjednika,

            Voditelj službe za instrumente vanjske politike

      (1)  SL L 139, 29.5.2002., str. 9.

      PRILOG
      Prilog I. Uredbi (EZ) br. 881/2002 izmjenjuje se kako slijedi:
      Sljedeći unos pod naslovom „Fizičke osobe” briše se:

         „Moustafa Abbes (također poznat kao (a) Mostafa Abbes, (b) Mostafa Abbas, (c) Mustafa Abbas, (d) Moustapha Abbes). Adresa: Alžir. Datum rođenja: 5.2.1962. Mjesto rođenja: (a) Osniers, Alžir, (b) Francuska. Državljanstvo: alžirsko. Ostali podaci: brat Youcef Abbes. Datum određenja iz članka 2.a stavka 4. točke (b): 17.3.2004.”


title: Provedbena uredba Komisije (EU) br. 750/2012 od 14. kolovoza 2012. o razvrstavanju određene robe u kombiniranu nomenklaturu

text:
               02/Sv. 021

               HR

               Službeni list Europske unije

               284

         32012R0750

               L 222/3

               SLUŽBENI LIST EUROPSKE UNIJE

               14.08.2012.

      PROVEDBENA UREDBA KOMISIJE (EU) br. 750/2012
   od 14. kolovoza 2012.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
   budući da:

               (1)

               Zbog osiguranja jedinstvene primjene kombinirane nomenklature priložene Uredbi (EEZ) br. 2658/87, potrebno je usvojiti mjere za razvrstavanje robe iz Priloga ovoj Uredbi.

               (2)

               Uredbom (EEZ) br. 2658/87 utvrđena su Opća pravila o tumačenju kombinirane nomenklature. Ta se pravila također primjenjuju na svaku drugu nomenklaturu koja se u potpunosti ili djelomično temelji na njoj ili kojom se uvode dodatni pododjeljci te koja je utvrđena posebnim odredbama Zajednice, s ciljem primjene tarifa ili drugih mjera u vezi s robnom razmjenom.

               (3)

               U skladu s navedenim Općim pravilima, robu opisanu u stupcu 1 tablice iz Priloga ovoj Uredbi potrebno je razvrstati pod odgovarajuće oznake KN iz stupca 2, a na temelju razloga navedenih u stupcu 3.

               (4)

               Primjereno je da u skladu s odredbama članka 12. stavka 6. Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (2) korisnik može nastaviti navoditi obvezujuće tarifne informacije koje izdaju carinska tijela država članica u vezi s razvrstavanjem robe u kombiniranu nomenklaturu, a koje nisu u skladu s pravima utvrđenima ovom Uredbom, i to tijekom razdoblja od tri mjeseca.

               (5)

               Mjere predviđene u ovoj Uredbi u skladu su s mišljenjem Odbora za Carinski zakonik,

         DONIJELA JE OVU UREDBU:
   Članak 1.
   Roba iz stupca 1 tablice iz Priloga razvrstava se u kombiniranu nomenklaturu u skladu s odgovarajućim oznakama KN iz stupca 2 te tablice.
   Članak 2.
   Obvezujuće tarifne informacije koje izdaju carinska tijela država članica, a koje nisu u skladu s pravima utvrđenim ovom Uredbom, mogu se nastaviti navoditi na temelju odredaba članka 12. stavka 6. Uredbe (EEZ) br. 2913/92 tijekom razdoblja od tri mjeseca.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. kolovoza 2012.

            Za Komisiju,

            u ime predsjednika,
         Andris PIEBALGS

            Član Komisije

      (1)  SL L 256, 7.9.1987., str. 1.

      (2)  SL L 302, 19.10.1992., str. 1.
   PRILOG

               Naziv robe

               Razvrstavanje
               (oznaka KN)

               Razlozi

               (1)

               (2)

               (3)

               Proizvod (takozvani „Propolis”) predočen u kapsulama od želatine, namijenjen maloprodaji. Sadržaj svake kapsule sastoji se od sljedećih sastojaka (% po masi):

                           —

                           biljna smola i biljni vosak

                           55

                           —

                           voskovi

                           30

                           —

                           esencijalna ulja

                           8 to 10

                           —

                           pelud

                           5

                     Ti sastojci predstavljaju materijal koji su sakupile pčele i preradile uz pomoć enzima iz svoje sline.
               U skladu s naljepnicom proizvod je predočen kao dodatak prehrani za prehranu ljudi.

               2106 90 92

               Razvrstavanje se utvrđuje odredbama Općih pravila 1. i 6. za tumačenje kombinirane nomenklature i na temelju teksta oznaka KN 2106, 2106 90 i 2106 90 92.
               Proizvod je prehrambeni proizvod predočen u obliku kapsula. Kućište, zajedno sa sadržajem, određuje uporabu i svojstvo proizvoda kao prehrambeni proizvod (vidjeti presudu Suda Europske unije u spojenim predmetima C-410/08 do C-412/08 „Swiss Caps”, [2009] ECR str. I-11991, stavci 29. i 32.).
               Stoga se isključuje razvrstavanje proizvoda pod oznaku KN 0410 00 00 kao jestivi proizvod životinjskog podrijetla.
               Stoga se proizvod razvrstava pod tarifni broj 2106 kao prehrambeni proizvod nespomenut niti uključen na drugom mjestu (vidjeti također Napomene s objašnjenjem Harmoniziranog sustava 2106 točka 16.).


title: Provedbena uredba Komisije (EU) br. 972/2013 оd 9. listopada 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Μεσσαρά (Messara) (ZOI)]

text:
               12.10.2013

               HR

               Službeni list Europske unije

               L 272/3

         PROVEDBENA UREDBA KOMISIJE (EU) br. 972/2013
   оd 9. listopada 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Μεσσαρά (Messara) (ZOI)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               Uredbom (EU) br. 1151/2012 stavljena je izvan snage i zamijenjena Uredba Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2).

               (2)

               U skladu s člankom 6. stavkom 2. Uredbe (EZ) br. 510/2006 zahtjev kojim je Grčka zatražila registraciju naziva „Μεσσαρά” (Messara) objavljen je u Službenom listu Europske unije
                   (3).

               (3)

               Budući da Komisija nije primila ni jedan prigovor u smislu članka 7. Uredbe (EZ) br. 510/2006, naziv „Μεσσαρά” (Messara) potrebno je upisati u registar,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi upisuje se u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. listopada 2013.

            Za Komisiju

         Joaquín ALMUNIA

            Potpredsjednik

      (1)  SL L 343, 14.12.2012., str. 1.

      (2)  SL L 93, 31.3.2006., str. 12.

      (3)  SL C 396, 21.12.2012., str. 24.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.5.   Ulja i masti (maslac, margarin, ulja itd.)

      GRČKA
      Μεσσαρά (Messara) (ZOI)


title: Provedbena uredba Komisije (EU) br. 302/2012 od 4. travnja 2012. o izmjeni Provedbene uredbe (EU) br. 543/2011 o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća

text:
               03/Sv. 57

               HR

               Službeni list Europske unije

               280

         32012R0302

               L 099/21

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 302/2012
   od 4. travnja 2012.
   o izmjeni Provedbene uredbe (EU) br. 543/2011 o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezine članke 103.h i 127. u vezi s njezinim člankom 4.,
   budući da:

               (1)

               Uredbom (EZ) br. 1234/2007 uspostavlja se zajednička organizacija poljoprivrednih tržišta koja uključuje i sektor voća i povrća te prerađevina voća i povrća. U skladu s člankom 103.a Uredbe (EZ) br. 1234/2007 u vezi s njezinim člankom 125.e, potpora Unije može se dodijeliti proizvođačkim grupama osnovanima u državama članicama koje su nedavno pristupile Europskoj uniji, u najudaljenijim regijama Unije i na manjim Egejskim otocima. Cilj te potpore je poticati osnivanje proizvođačkih grupa, olakšati im vođenje administrativnih poslova te omogućiti proizvođačkim grupama da ispune kriterije za priznavanje koji vrijede za proizvođačke organizacije, koje su glavni akteri u sektoru voća i povrća.

               (2)

               U člancima 36. do 49. Provedbene uredbe (EU) br. 543/2011 (2) utvrđuju se detaljna pravila za proizvođačke grupe. Kako bi se spriječile situacije u kojima gospodarski subjekti umjetno stvaraju uvjete za dobivanje potpore Unije radi stjecanja pogodnosti u suprotnosti s ciljevima Uredbe (EZ) br. 1234/2007, primjereno je zahtijevati od država članica da utvrde pravila kako bi spriječile proizvođače da prelaze iz jedne proizvođačke grupe u drugu s ciljem dobivanja potpore Unije u razdoblju duljem od onoga koji je predviđen u članku 125.e stavku 1. Uredbe (EZ) br. 1234/2007 te spriječiti države članice da priznaju pravne subjekte ili jasno određene dijelove pravnih subjekata kao proizvođačke grupe ako bi ti subjekti mogli ispuniti kriterije za priznavanje koji vrijede za proizvođačke organizacije.

               (3)

               Člankom 125.e stavkom 1. Uredbe (EZ) br. 1234/2007 zahtijeva se da proizvođačke grupe moraju dostaviti nadležnoj državi članici plan priznavanja podijeljen po fazama. Države članice ocjenjuju je li predloženi plan priznavanja nepropisno dug te zahtijevaju izmjene u slučaju kada bi proizvođačka grupa mogla ispuniti kriterije za priznavanje koji vrijede za proizvođačke organizacije prije isteka prijelaznog razdoblja iz članka 125.e stavka 1.

               (4)

               Člankom 39. stavkom 2. Provedbene uredbe (EU) br. 543/2011 predviđa se da države članice određuju uvjete pod kojima proizvođačke grupe mogu zatražiti izmjene planova tijekom njihove provedbe. Kako bi se osigurala ispravna primjena navedene Uredbe te u interesu financijske predvidljivosti i dobrog proračunskog upravljanja, treba utvrditi pravila kojima se određuje najveći postotak predloženog povećanja izdataka u okviru odobrenog plana priznavanja. Međutim, za planove priznavanja koji su odobreni prije stupanja na snagu ove Uredbe te za spajanje proizvođačkih grupa treba primjenjivati drukčije granične vrijednosti.

               (5)

               Kako bi se osigurala proračunska disciplina i na održiv i učinkovit način poboljšalo dodjeljivanje financijskih sredstava, primjereno je predvidjeti gornju granicu do koje Unija financira potporu koja se daje za pokrivanje dijela ulaganja iz članka 103.a stavka 1. točke (b) Uredbe (EZ) br. 1234/2007. Radi financijske i pravne sigurnosti, treba sastaviti popis ulaganja koja se ne smiju obuhvatiti planovima priznavanja.

               (6)

               Kako bi se osigurala proračunska disciplina, također je potrebno predvidjeti gornju granicu za izdatke koji se financiraju iz Europskog fonda za jamstva u poljoprivredi (EFJP) u vezi s potporom iz članka 103.a stavka 1. Uredbe (EZ) br. 1234/2007 te uspostaviti sustav obavješćivanja u okviru kojeg države članice obavješćuju Komisiju o financijskim posljedicama planova priznavanja prije njihova odobrenja.

               (7)

               Kako bi se spriječilo neopravdano bogaćenje u slučaju kad član napusti proizvođačku grupu te na vlastitom gospodarstvu iskorištava koristi od ulaganja, treba utvrditi pravila kojima se proizvođačkoj grupi dozvoljava da nadoknadi ulaganje ili preostalu vrijednost ulaganja u slučaju kada razdoblje amortizacije još nije isteklo.

               (8)

               Radi financijske predvidljivosti i proračunskog predviđanja, primjereno je utvrditi detaljnija pravila o obavijestima koje države članice šalju Komisiji o financijskim posljedicama planova priznavanja proizvođačkih grupa.

               (9)

               Provjere treba vršiti tako da države članice mogu odmah reagirati na svaku zloporabu koja predstavlja opasnost za proračun Unije. S tim je ciljem primjereno pojačati provjere u slučaju kada su bile otkrivene značajne nepravilnosti.

               (10)

               Članak 103.e Uredbe (EZ) br. 1234/2007 predviđa da u regijama država članica u kojima je stupanj organiziranosti proizvođača posebno nizak, Komisija može, na temelju valjano obrazloženog zahtjeva, ovlastiti države članice da proizvođačkim organizacijama isplate nacionalnu financijsku pomoć u visini do najviše 80 % financijskih doprinosa iz članka 103.b stavka 1. točke (a) te Uredbe.

               (11)

               U skladu s člankom 103.e Uredbe (EZ) br. 1234/2007, u regijama država članica u kojima proizvođačke organizacije stavljaju na tržište manje od 15 % proizvodnje voća i povrća i u kojima proizvodnja voća i povrća čini manje od 15 % njihove ukupne poljoprivredne proizvodnje, Unija može, na zahtjev dotične države članice, nadoknaditi nacionalnu pomoć.

               (12)

               Članak 92. stavak 2. Provedbene uredbe (EU) br. 543/2011 predviđa da Komisija odobrava ili odbija zahtjev za odobrenjem dodjele nacionalne financijske pomoći u roku od tri mjeseca od njegovog podnošenja. Ako Komisija ne odgovori u tom roku, zahtjev se smatra odobrenim. Međutim, razdoblje od tri mjeseca može se privremeno suspendirati ako država članica dostavi nepotpuni zahtjev.

               (13)

               Iskustvo je pokazalo da postupak donošenja odluke Komisije i obavješćivanja država članica o njoj često traje dulje od tri mjeseca te da se ne može uvijek odrediti stvarni datum od kojeg se zahtjev smatra odobrenim. Radi pravne sigurnosti, primjereno je predvidjeti da Komisija odobrava ili odbija zahtjev putem formalne odluke.

               (14)

               Članak 103.e Uredbe (EZ) br. 1234/2007 ograničava udio nacionalne financijske pomoći koja se može odobriti na najviše 80 % financijskih doprinosa članova ili same proizvođačke organizacije. Članak 95. stavak 4. Provedbene uredbe (EU) br. 543/2011 ograničava udio nadoknade Unije za nacionalnu financijsku pomoć na najviše 60 % nacionalne financijske pomoći dodijeljene proizvođačkim organizacijama. Radi proračunske discipline, potrebno je predvidjeti gornju granicu za iznos nacionalne financijske pomoći koju Unija može nadoknaditi, ovisno o najvišem iznosu financijske pomoći Unije koji se može dodijeliti operativnim fondovima koje su osnovale proizvođačke organizacije.

               (15)

               Radi jasnoće, primjereno je detaljnije utvrditi postupak dobrovoljnog obavješćivanja o proizvođačkim cijenama voća i povrća na unutarnjem tržištu.

               (16)

               Provedbenu uredbu (EU) br. 543/2011 treba stoga na odgovarajući način izmijeniti.

               (17)

               Kako bi se osiguralo ispunjavanje opravdanih očekivanja proizvođača, potrebno je osigurati da se određene izmjene ove Uredbe ne primjenjuju na planove priznavanja koji su bili prihvaćeni prije dana stupanja na snagu ove Uredbe. Međutim, radi kontrole proračunskih izdataka i osiguranja podjednakih konkurentskih uvjeta za gospodarske subjekte, treba predvidjeti da planove priznavanja koji su bili prihvaćeni prije stupanja na snagu ove Uredbe treba tretirati na isti način kao i planove priznavanja donesene nakon stupanja na snagu ove Uredbe, vezano uz doprinos Unije u potpori iz članka 103.a stavka 1. točke (b) Uredbe (EZ) br. 1234/2007, u slučaju kada se dotične proizvođačke grupe nisu financijski obvezale ili sklopile pravno obvezujuće sporazume s trećim stranama u pogledu odgovarajućih ulaganja prije dana stupanja na snagu ove Uredbe.

               (18)

               Kako bi se osigurao nesmetani prijelaz na nova pravila koja se primjenjuju na nadoknadu koju Unija daje za nacionalnu financijsku pomoć, odgovarajuće izmjene uvedene ovom Uredbom ne bi se trebale primjenjivati u slučajevima kada je zahtjev za odobrenjem isplate nacionalne financijske pomoći Komisija odobrila prije stupanja na snagu ove Uredbe, ali još nije odlučila o nadoknadi. U takvim bi se slučajevima trebao i dalje primjenjivati članak 95. stavak 4. Provedbene uredbe (EU) br. 543/2011 onakav kakav je bio prije nego što je izmijenjen ovom Uredbom.

               (19)

               Radi kontrole izdataka Unije za sektor voća i povrća, ova bi Uredba trebala stupiti na snagu na dan objave.

               (20)

               Upravljački odbor za zajedničku organizaciju poljoprivrednih tržišta nije dostavio mišljenje u roku koji je odredio njegov predsjednik,

         DONIJELA JE OVU UREDBU:
   Članak 1.
   Izmjene Provedbene uredbe (EU) br. 543/2011
   Provedbena uredba (EU) br. 543/2011 mijenja se kako slijedi:

               1.

               U članku 36. stavku 2. dodaje se sljedeća točka (e):

                           „(e)

                           pravila kojima se sprečava da proizvođač prima dulje od 5 godina potporu koju Unija dodjeljuje proizvođačkim grupama.”

               2.

               U članku 37. dodaje se sljedeći drugi stavak:
               „Ulaganja iz točke (c) prvog stavka ne uključuju ulaganja navedena u Prilogu V.a.”

               3.

               Članak 38. mijenja se kako slijedi:

                           (a)

                           stavak 1. zamjenjuje se sljedećim:
                           „1.   Nadležno tijelo države članice donosi jednu od odluka iz stavka 3. u roku od tri mjeseca od primitka nacrta plana priznavanja kojemu su priloženi svi popratni dokumenti. Države članice mogu predvidjeti kraći krajnji rok.”;

                           (b)

                           stavak 3. zamjenjuje se sljedećim:
                           „3.   Nakon provjere usklađenosti iz članka 111., nadležno tijelo države članice, prema potrebi:

                                       (a)

                                       privremeno prihvaća plan i dodjeljuje privremeno priznanje;

                                       (b)

                                       zahtijeva izmjene plana, uključujući izmjene vezane uz njegovo trajanje. Država članica posebno provjerava jesu li predložene faze nepropisno duge te zahtijeva izmjene ako bi proizvođačka grupa mogla ispuniti kriterije za priznavanje proizvođačkih organizacija prije isteka petogodišnjeg razdoblja iz članka 125.e stavka 1. trećeg podstavka Uredbe (EZ) br. 1234/2007;

                                       (c)

                                       odbija plan, posebno u slučaju kada pravni subjekti ili jasno određeni dijelovi pravnih subjekata koji podnose zahtjev da ih se privremeno prizna kao proizvođačku grupu već ispunjavaju kriterije za priznavanje kao proizvođačka organizacija.
                                       Plan se, prema potrebi, može privremeno prihvatiti samo ako su promjene koje su zatražene na temelju točke (b) uključene u plan.”;

                           (c)

                           dodaju se sljedeći stavci 4., 5. i 6.:
                           „4.   Nadležno tijelo države članice obavješćuje Komisiju do 1. srpnja svake godine o odlukama o privremenom prihvaćanju plana priznavanja i financijskim posljedicama tih planova, pri čemu koristi obrasce iz Priloga V.b.
                           5.   Kad se odrede koeficijenti dodjele iz članka 47. stavka 4., nadležno tijelo države članice pruža dotičnim proizvođačkim grupama mogućnost da izmijene ili povuku svoj plan priznavanja. Ako proizvođačka grupa ne povuče svoj plan, nadležno tijelo konačno prihvaća taj plan, pod uvjetom da se izmijeni na način koji nadležno tijelo smatra potrebnim.
                           6.   Nadležno tijelo države članice obavješćuje pravni subjekt ili jasno određeni dio pravnog subjekta o odlukama iz stavaka 3. i 5.”

               4.

               U članku 39., stavak 2. zamjenjuje se sljedećim:
               „2.   Države članice određuju uvjete pod kojima proizvođačke grupe mogu zatražiti izmjene planova tijekom njihove provedbe. Ovim zahtjevima potrebno je priložiti sve potrebne popratne dokumente.
               Države članice određuju uvjete pod kojima se planovi priznavanja mogu izmijeniti tijekom godišnjeg ili polugodišnjeg segmenta bez prethodnog odobrenja nadležnog tijela države članice. Te izmjene ispunjavaju uvjete za potporu samo ako proizvođačka grupa o njima bez odgađanja obavijesti nadležno tijelo države članice.
               Nadležno tijelo države članice može odobriti proizvođačkim grupama da u određenoj godini i za tu određenu godinu povećaju ukupni iznos izdataka utvrđenih u planu priznavanja, i to za najviše 5 % prvotno odobrenog iznosa, ili da ga smanje za najviši postotak koji odrede države članice, a u oba slučaja pod uvjetom da su zadržani ukupni ciljevi plana priznavanja i da ukupni izdaci Unije na razini dotične države članice ne prelaze iznos doprinosa Unije koji je dodijeljen toj državi članici u skladu s člankom 47. stavkom 4.
               U slučaju spajanja proizvođačkih grupa kako je navedeno u članku 48., granica od 5 % primjenjuje se na ukupni iznos izdataka utvrđenih u planovima priznavanja proizvođačkih grupa koje se spajaju.”

               5.

               U članku 44. dodaje se sljedeći treći stavak:
               „Ulaganja se mogu provoditi na pojedinačnim gospodarstvima i/ili u objektima proizvođača koji su članovi proizvođačke grupe, pod uvjetom da ona doprinose ciljevima plana priznavanja. Ako član napusti proizvođačku grupu, države članice osiguravaju da ulaganje ili njegova preostala vrijednost, u slučaju kada razdoblje amortizacije još nije isteklo, budu vraćeni.”

               6.

               Članak 47. zamjenjuje se sljedećim:
               „Članak 47.
               Doprinos Unije
               1.   Uz uvjete iz stavak 4. ovog članka, doprinos Unije potpori iz članka 103.a stavka 1. točke (a) Uredbe (EZ) br. 1234/2007 iznosi:

                           (a)

                           75 % u regijama koje ispunjavaju uvjete na temelju cilja konvergencije; i

                           (b)

                           50 % u ostalim regijama.

                     Država članica može isplatiti svoju nacionalnu potporu u paušalnom iznosu. Zahtjevu za potporu ne treba priložiti dokaze o korištenju potpore.
               2.   Doprinos Unije potpori iz članka 103.a stavka 1. točke (b) Uredbe (EZ) br. 1234/2007, izražen kao kapitalna potpora ili ekvivalent kapitalne potpore, ne smije prijeći, kao postotak prihvatljivih troškova ulaganja:

                           (a)

                           50 % u regijama koje ispunjavaju uvjete na temelju cilja konvergencije; i

                           (b)

                           30 % u ostalim regijama.

                     Dotične države članice obvezuju se doprinijeti u iznosu od najmanje 5 % prihvatljivih troškova ulaganja.
               Korisnici potpore za prihvatljive troškove ulaganja plaćaju najmanje:

                           (a)

                           25 % u regijama koje ispunjavaju uvjete na temelju cilja konvergencije; i

                           (b)

                           45 % u ostalim regijama.

                     3.   Podložno stavku 4. ovog članka, doprinos Unije potpori iz članka 103.a stavka 1. točke (b) Uredbe (EZ) br. 1234/2007 određuje se za svaku proizvođačku grupu na temelju vrijednosti njezine utržene proizvodnje i podložno sljedećim pravilima:

                           (a)

                           za proizvođačke grupe u državama članicama koje su pristupile Europskoj uniji 1. svibnja 2004. ili nakon tog datuma, u prve dvije godine provedbe njihovih planova priznavanja ne primjenjuju se nikakve gornje granice, a u trećoj, četvrtoj i petoj godini provedbe njihovih planova priznavanja primjenjuje se gornja granica od 70 %, 50 % odnosno 20 % vrijednosti proizvodnje stavljene na tržište;

                           (b)

                           za proizvođačke grupe u najudaljenijim regijama Unije iz članka 349. Ugovora ili na manjim Egejskim otocima iz članka 1. stavka 2. Uredbe Vijeća (EZ) br. 1405/2006 (3), doprinos Unije ograničava se na 25 %, 20 %, 15 %, 10 % i 5 % vrijednosti proizvodnje stavljene na tržište u prvoj, drugoj, trećoj, četvrtoj odnosno petoj godini provedbe njihovih planova priznavanja.

                     4.   Ukupni izdaci za doprinos Unije potpori iz članka 103.a Uredbe (EZ) br. 1234/2007 ne prelaze 10 000 000 EUR po kalendarskoj godini.
               Na temelju obavijesti iz članka 38. stavka 4., Komisija određuje koeficijente dodjele i na temelju njih određuje ukupni godišnji doprinos Unije po državi članici. Ako za pojedinu godinu ukupni iznos koji proizlazi iz obavijesti iz članka 38. stavka 4. ne prelazi najviši iznos doprinosa Unije, koeficijent dodjele određuje se na 100 %.
               Doprinos Unije dodjeljuje se u skladu s koeficijentom dodjele iz drugog podstavka. Doprinos Unije ne dodjeljuje se za planove priznavanja za koje nije dostavljena obavijest u skladu s člankom 38. stavkom 4.
               Devizni tečaj koji se primjenjuje na doprinos Unije za pojedinu državu članicu jest zadnji tečaj koji je Europska središnja banka objavila prije datuma predviđenog u članku 38. stavku 4.

                  (3)  SL L 265, 26.9.2006., str. 1.”"

               7.

               U članku 92., stavak 2. zamjenjuje se sljedećim:
               „2.   Komisija putem odluke odobrava ili odbija zahtjev u roku od tri mjeseca. To razdoblje počinje sljedećeg dana nakon dana na koji Komisija primi potpuni zahtjev. Ako u tom tromjesečnom razdoblju Komisija ne zatraži dodatne podatke, smatra se da je zahtjev potpun.”

               8.

               U članku 95. stavku 4. dodaje se sljedeća rečenica:
               „Iznos koji se nadoknađuje ne prelazi 48 % financijske pomoći iz članka 103.b stavka 1. točke (b) Uredbe (EZ) br. 1234/2007.”

               9.

               U članku 97. točka (c) zamjenjuje se sljedećim:

                           „(c)

                           do 31. siječnja pojedine godine, financijske iznose koji odgovaraju svakom od nadolazećih godišnjih razdoblja provedbe planova priznavanja, uključujući i tekuću godinu provedbe. Predviđaju se odobreni ili procijenjeni iznosi. Obavijest sadrži sljedeće podatke za svaku proizvođačku grupu i svako nadolazeće godišnje razdoblje provedbe plana:

                                       i.

                                       ukupan iznos godišnjeg razdoblja provedbe plana priznavanja, doprinose Unije, država članica i proizvođačkih grupa i/ili članova proizvođačkih grupa;

                                       ii.

                                       raščlambu potpora na onu iz članka 103.a stavka 1. točke (a) i onu iz članka 103.a stavka 1. točke (b) Uredbe (EZ) br. 1234/2007.”

               10.

               U članku 98. stavak 4. zamjenjuje se sljedećim:
               „4.   Obavijesti iz stavka 3. dostavljaju se u skladu s obrascima koje Komisija stavi na raspolaganje državama članicama. Ti se obrasci ne primjenjuju dok se ne obavijesti Upravljački odbor za zajedničku organizaciju poljoprivrednih tržišta.”

               11.

               U članku 112. umeću se sljedeći stavci 3.a i 3.b:
               „3.a   Rezultati provjera na licu mjesta iz stavka 2. ocjenjuju se kako bi se utvrdilo jesu li uočeni problemi sustavne prirode i ukazuju li na vjerojatnost nepravilnosti kod sličnih akcija, korisnika ili tijela. Tim se ocjenjivanjem također utvrđuju uzroci takvih situacija, potreba za dodatnim ispitivanjima i potrebne korektivne ili preventivne radnje.
               Ako provjere otkriju značajne nepravilnosti u regiji ili dijelu regije ili kod određene proizvođačke grupe, država članica vrši dodatne provjere tijekom iste godine te povećava postotak zahtjeva koje će provjeravati sljedeće godine.
               3.b   Država članica određuje na temelju analize rizika kod kojih proizvođačkih grupa treba obaviti provjere na licu mjesta.
               Analiza rizika posebno uzima u obzir:

                           (a)

                           iznos potpore;

                           (b)

                           nalaze provjera u prethodnim godinama;

                           (c)

                           element kojim se osigurava nasumični odabir; i

                           (d)

                           ostale parametre koje određuju države članice.”

               12.

               Umeće se Prilog V.a kako je određen u Prilogu I. ovoj Uredbi.

               13.

               Umeće se Prilog V.b kako je određen u Prilogu II. ovoj Uredbi.

         Članak 2.
   Prijelazne odredbe
   1.   Točka 2., točka 3. podtočka (b) i točka 12. članka 1. ove Uredbe ne primjenjuju se na planove priznavanja koji su bili prihvaćeni prije datuma stupanja na snagu ove Uredbe.
   2.   Točka 6. članka 1. ove Uredbe, u pogledu članka 47. stavaka 3. i 4. Provedbene uredbe (EU) br. 543/2011, ne primjenjuje se na planove priznavanja koji su bili prihvaćeni prije datuma stupanja na snagu ove Uredbe i za koje vrijedi jedno od sljedećeg:

               (a)

               dotična proizvođačka grupa već se financijski obvezala i sklopila je pravno obvezujuće sporazume s trećim strankama u pogledu odgovarajućih ulaganja iz članka 103.a stavka 1. točke (b) Uredbe (EZ) br. 1234/2007 prije datuma stupanja na snagu ove Uredbe; ili

               (b)

               dotični plan priznavanja obuhvaća samo potporu iz članka 103.a stavka 1. točke (a) Uredbe (EZ) br. 1234/2007.

         3.   Za planove priznavanja koji su prihvaćeni prije datuma stupanja na snagu ove Uredbe, ali u vezi s kojima se dotična proizvođačka grupa nije financijski obvezala ili nije sklopila pravno obvezujuće sporazume s trećim stranama u pogledu odgovarajućih ulaganja prije datuma stupanja na snagu ove Uredbe primjenjuju se sljedeća pravila:

               (a)

               do 1. srpnja 2012. nadležno tijelo države članice obavješćuje Komisiju o planovima priznavanja na koje se primjenjuje ovaj stavak;

               (b)

               pri određivanju koeficijenata dodjele u skladu s drugim podstavkom članka 47. stavka 4. Provedbene uredbe (EU) br. 543/2011, Komisija uzima u obzir obavijesti koje je primila u skladu s točkom (a) ovog stavka. Doprinos Unije potpori iz članka 103.a stavka 1. točke (b) Uredbe (EZ) br. 1234/2007 dodjeljuje se u skladu s tim koeficijentima dodjele;

               (c)

               koeficijenti dodjele određeni u skladu s člankom 47. stavkom 4. drugim podstavkom Provedbene uredbe (EU) br. 543/2011 ne primjenjuju se za potporu iz članka 103.a stavka 1. točke (a) Uredbe (EZ) br. 1234/2007;

               (d)

               kad se odrede koeficijenti dodjele iz članka 47. stavka 4. drugog podstavka Provedbene uredbe (EU) br. 543/2011, nadležno tijelo države članice pruža proizvođačkim grupama na koje se primjenjuje ovaj stavak mogućnost da izmijene ili povuku svoj plan priznavanja. Ako proizvođačka grupa odluči povući svoj plan priznavanja, Unija joj nadoknađuje izdatke koje je imala u vezi s osnivanjem i upravljanjem nakon prvotnog prihvaćanja plana, i to u iznosu od najviše 3 % potpore na koju bi proizvođačka grupa imala pravo na temelju članka 103.a stavka 1. točke (a) Uredbe (EZ) br. 1234/2007 da je njezin plan priznavanja proveden.

         4.   Točka 8. članka 1. ne primjenjuje se u slučajevima kada je zahtjev za odobrenjem isplate nacionalne financijske pomoći Komisija odobrila u skladu s člankom 92. stavkom 2. Provedbene uredbe (EU) br. 543/2011 prije datuma stupanja na snagu ove Uredbe, ali još nije odlučila o nadoknadi koju Unija daje za nacionalnu financijsku pomoć u skladu s člankom 95. Provedbene uredbe (EU) br. 543/2011.
   Članak 3.
   Stupanje na snagu
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 4. travnja 2012.

            Za Komisiju

            Predsjednik

         José Manuel BARROSO

      (1)  SL L 299, 16.11.2007., str. 1.

      (2)  SL L 157, 15.6.2011., str. 1.
   PRILOG I.

         „PRILOG V.a

            NEPRIHVATLJIVA ULAGANJA IZ DRUGOG STAVKA ČLANKA 37.

                     1.

                     Ulaganja u prijevozna sredstva koja će proizvođačka organizacija koristiti za stavljanje na tržište ili distribuciju, osim:

                                 (a)

                                 ulaganja u sredstva za unutarnji prijevoz; u trenutku kupovine proizvođačka organizacija mora valjano opravdati dotičnoj državi članici da će se ulaganje iskoristiti samo za unutarnji prijevoz;

                                 (b)

                                 dodatne opreme za hlađenje ili prijevoz u kontroliranoj atmosferi koja se stavlja na kamion.

                     2.

                     Kupovina neizgrađenog zemljišta čija je cijena viša od 10 % svih prihvatljivih izdataka za dotičnu aktivnost, osim ako je kupovina potrebna za izvršenje ulaganja uključenog u plan priznavanja.

                     3.

                     Rabljena oprema koja je kupljena uz potporu Unije ili nacionalnu potporu u razdoblju od sedam prethodnih godina.

                     4.

                     Zakup, osim ako nadležno tijelo države članice prihvaća zakup kao gospodarski opravdanu alternativu kupovini.

                     5.

                     Kupovina nekretnine koja je kupljena uz potporu Unije ili nacionalnu potporu u razdoblju od 10 prethodnih godina.

                     6.

                     Ulaganja u dionice.

                     7.

                     Ulaganja ili slične vrste aktivnosti izvan gospodarstva i/ili objekata proizvođačke grupe ili njezinih članova.”

   PRILOG II.

         „PRILOG V.b

            Obrasci za slanje obavijesti za pojedinu proizvođačku grupu kako je navedeno u članku 38. stavku 4.


title: Provedbena uredba Komisije (EU) br. 222/2012 od 14. ožujka 2012. o izmjeni Priloga Uredbi (EU) br. 37/2010 o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla, u dijelu koji se odnosi na tvar triklabendazol  Tekst značajan za EGP

text:
               03/Sv. 43

               HR

               Službeni list Europske unije

               331

         32012R0222

               L 075/10

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 222/2012
   od 14. ožujka 2012.
   o izmjeni Priloga Uredbi (EU) br. 37/2010 o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla, u dijelu koji se odnosi na tvar triklabendazol
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 14. u vezi s njezinim člankom 17.,
   uzimajući u obzir mišljenje Europske agencije za lijekove koje je dao Odbor za medicinske proizvode za veterinarsku uporabu,
   budući da:

               (1)

               Najveće dopuštene količine rezidua (NDK) za farmakološki djelatne tvari namijenjene uporabi u Uniji u veterinarsko-medicinskim proizvodima za životinje koje se koriste za proizvodnju hrane ili u biocidnim pripravcima koji se koriste u uzgoju životinja treba utvrditi u skladu s Uredbom (EZ) br. 470/2009.

               (2)

               Farmakološki djelatne tvari i njihova klasifikacija u odnosu na najveće dopuštene količine rezidua u hrani životinjskog podrijetla navedene su u Prilogu Uredbi Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (2).

               (3)

               Triklabendazol je trenutačno uvršten u tablicu 1. u Prilogu Uredbi (EU) br. 37/2010 kao dopuštena tvar za mišiće, masno tkivo, jetra i bubrege svih preživača, osim životinja čije se mlijeko koristi za prehranu ljudi.

               (4)

               Irska je podnijela zahtjev Europskoj agenciji za lijekove kojim je zatražila mišljenje o mogućnosti ekstrapolacije postojećeg unosa za triklabendazol na mlijeko svih preživača.

               (5)

               Odbor za medicinske proizvode za veterinarsku uporabu preporučio je da se utvrde privremeni NDK-ovi za triklabendazol za mlijeko svih preživača te da se izbriše odredba „Ne primjenjivati kod životinja čije se mlijeko koristi za prehranu ljudi”.

               (6)

               Unos za triklabendazol u tablici 1. u Prilogu Uredbi (EU) br. 37/2010 treba stoga izmijeniti tako da sadrži preporučeni privremeni NDK za mlijeko svih preživača te da se izbriše postojeća odredba „Ne primjenjivati kod životinja čije se mlijeko koristi za prehranu ljudi”. Privremeni NDK koji je u toj tablici utvrđen za triklabendazol trebao bi prestati važiti 1. siječnja 2014. Odbor za veterinarsko-medicinske proizvode preporučio je rok od dvije godine za završetak znanstvenih studija potrebnih da se odgovori na pitanja koja je Odbor za veterinarsko-medicinske proizvode uputio Irskoj.

               (7)

               Primjereno je osigurati razuman rok u kojemu dotične zainteresirane strane mogu poduzeti mjere koje mogu biti potrebne za usklađivanje s novoutvrđenim NDK-om.

               (8)

               Mjere predviđene ovom Uredbom u skladu su s mišljenjem Stalnog odbora za veterinarsko-medicinske proizvode,

         DONIJELA JE OVU UREDBU:
   Članak 1.
   Prilog Uredbi (EU) br. 37/2010 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 14. svibnja 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. ožujka 2012.

            Za Komisiju

            Predsjednik

         José Manuel BARROSO

      (1)  SL L 152, 16.6.2009., str. 11.

      (2)  SL L 15, 20.1.2010., str. 1.
   PRILOG
   Unos koji se odnosi na triklabendazol u tablici 1. u Prilogu Uredbi (EU) br. 37/2010 zamjenjuje se sljedećim:

                  Farmakološki djelatna tvar

                  Marker rezidua

                  Vrsta životinje

                  NDK

                  Ciljno tkivo

                  Ostale odredbe
                  (u skladu s člankom 14. stavkom 7. Uredbe (EZ) br. 470/2009)

                  Terapeutska klasifikacija

                  „Triklabendazol

                  Zbroj rezidua koje je moguće ekstrahirati i koje mogu oksidirati u ketotriklabendazol

                  Svi preživači

                  225 μg/kg

                  Mišići

                  Antiparazitici/Sredstva za suzbijanje endoparazita”

                  100 μg/kg

                  Masno tkivo

                  250 μg/kg

                  Jetra

                  150 μg/kg

                  Bubreg

                  10 μg/kg

                  Mlijeko

                  Privremeni NDK prestaje važiti 1. siječnja 2014.


title: Provedbena Uredba Komisije (EU) 2017/218 оd 6. veljače 2017. o registru ribarske flote Unije

text:
               9.2.2017

               HR

               Službeni list Europske unije

               L 34/9

         PROVEDBENA UREDBA KOMISIJE (EU) 2017/218
   оd 6. veljače 2017.
   o registru ribarske flote Unije
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 24. stavak 4.,
   budući da:

               (1)

               Registar ribarske flote Unije potreban je alat za provedbu pravila zajedničke ribarstvene politike. Taj bi registar trebao obuhvaćati sva ribarska plovila Unije.

               (2)

               Trenutačno su pravila o nacionalnim registrima ribarske flote i registru ribarske flote Unije utvrđena Uredbom Komisije (EZ) br. 26/2004 (2).

               (3)

               U skladu s člankom 24. stavkom 1. Uredbe (EU) br. 1380/2013 države članice trebale bi evidentirati informacije o vlasništvu, o karakteristikama plovila i alata te o aktivnosti ribarskih plovila Unije koja plove pod njihovom zastavom i te informacije dostaviti Komisiji. Komisija bi trebala voditi registar ribarske flote Unije koji bi sadržavao informacije dobivene od država članica.

               (4)

               Države članice odgovorne su za točnost informacija navedenih u nacionalnim registrima ribarske flote. Zbog toga bi države članice trebale neprestano nadzirati kvalitetu tih informacija te osigurati da se one redovito ažuriraju i da ih Komisija s pomoću konkretnih upita u svakom trenutku može provjeriti.

               (5)

               Na obradu osobnih podataka navedenih u nacionalnim registrima ribarske flote koju provode nadležna tijela država članica primjenjuju se pravila iz prava Unije o zaštiti pojedinaca u vezi s obradom osobnih podataka i o slobodnom protoku takvih podataka, a posebno Direktiva 95/46/EZ Europskog parlamenta i Vijeća (3), te relevantno nacionalno provedbeno zakonodavstvo. Karakteristike i vanjske oznake koje se evidentiraju u registrima koje vode sve države članice trebalo bi utvrditi u skladu s Uredbom Vijeća (EEZ) br. 2930/86 (4) i Provedbenom Uredbom Komisije (EU) br. 404/2011 (5).

               (6)

               Kako bi se mogla pratiti aktivnost plovila među državama članicama i kako bi se osigurala nedvosmislena povezanost informacija iz registra ribarske flote Unije s podacima iz drugih informacijskih sustava povezanih s ribolovnim aktivnostima, trebalo bi svakom ribarskom plovilu Unije dodijeliti jedinstveni identifikacijski broj koji se ni u kakvim okolnostima ne smije ponovo dodijeliti ili izmijeniti.

               (7)

               Kako bi se osigurala učinkovita primjena ove Uredbe, primjereno je uvesti nove alate i postupke kojima bi se dodatno pojednostavnilo upravljanje podacima između država članica i Europske Komisije te zajamčio učestaliji pristup ažuriranim podacima.

               (8)

               Za potrebe upravljanja kapacitetom ribarskih flota i njihovom aktivnošću registar ribarske flote Unije trebao bi se u cijelosti staviti na raspolaganje državama članicama, a javnosti u ograničenoj inačici. Iz te ograničene inačice trebali bi se ukloniti osobni podaci kako bi ih se zaštitilo, ali trebala bi sadržavati identifikacijske podatke o plovilima radi boljeg pristupa javnosti informacijama te poboljšanja njihove transparentnosti.

               (9)

               Na obradu osobnih podataka u okviru ove Uredbe u institucijama i tijelima Unije te na pristup država članica informacijama iz registra ribarske flote Unije primjenjuje se pravo Unije u području zaštite pojedinaca u vezi s obradom osobnih podataka i slobodnog protoka takvih podataka, konkretno Uredba (EZ) br. 45/2001 Europskog parlamenta i Vijeća (6), posebno kad je riječ o zahtjevima u pogledu povjerljivosti i sigurnosti obrade, slanju osobnih podataka iz nacionalnih sustava država članica u Komisiju, zakonitosti obrade te o pravima subjekata obrade podataka na informiranje, pristup osobnim podacima te njihovu izmjenu.

               (10)

               Za sve elektroničke razmjene podataka trebao bi se upotrebljavati novi alat za razmjenu podataka koji je izradila Komisija.

               (11)

               Budući da je člankom 24. stavkom 2. Uredbe (EU) br. 1380/2013 predviđeno da države članice Komisiji šalju informacije o vlasništvu, o karakteristikama plovila i alata te o aktivnosti ribarskih plovila Unije koja plove pod njihovom zastavom, ovom Uredbom trebalo bi obuhvatiti i te podatke.

               (12)

               Uredbu (EZ) br. 26/2004 trebalo bi staviti izvan snage.

               (13)

               Državama članicama trebalo bi dati dovoljno vremena da nacionalne registre prilagode novim zahtjevima u pogledu podataka utvrđenima u ovoj Uredbi.

               (14)

               Mjere predviđene ovom Uredbom u skladu su s mišljenjem Odbora za ribarstvo i akvakulturu,

         DONIJELA JE OVU UREDBU:
   Članak 1.
   Predmet
   Ovom Uredbom:

               (a)

               utvrđuju se obveze Komisije u pogledu uspostave i vođenja registra ribarske flote Unije;

               (b)

               utvrđuju se obveze država članica povezane s prikupljanjem i potvrđivanjem podataka u nacionalnim registrima ribarske flote te sa slanjem tih podataka Komisiji;

               (c)

               određuje se minimum informacija o obilježjima i aktivnostima plovila koje se moraju navesti u nacionalnim registrima ribarske flote.

         Članak 2.
   Definicije
   Za potrebe ove Uredbe primjenjuju se sljedeće definicije:

               (a)

               „plovilo Unije” znači svako plovilo kako je definirano u članku 4. stavku 1. točki 4. Uredbe (EU) br. 1380/2013;

               (b)

               „ribarsko plovilo Unije” znači ribarsko plovilo kako je definirano u članku 4. stavku 1. točki 5. Uredbe (EU) br. 1380/2013;

               (c)

               „ribarska flota Unije” znači sva ribarska plovila koja plove pod zastavama država članica i registrirana su u Uniji;

               (d)

               „plovilo za akvakulturu” znači plovilo opremljeno isključivo za izlov, prijevoz i/ili iskrcaj proizvoda akvakulture odnosno rukovanje njima;

               (e)

               „događaj” znači svaki ulazak ili izlazak plovila iz flote ili promjena jedne od njegovih karakteristika navedenih u Prilogu I;

               (f)

               „slanje” znači digitalni prijenos jednog ili više događaja između država članica i Komisije,

               (g)

               „prijenosni sloj” znači elektronička mreža za razmjenu podataka o ribarstvu koju je Komisija stavila na raspolaganje svim državama članicama i tijelu koje je ona odredila za razmjenu podataka na standardiziran način;

               (h)

               „datum popisa” znači datum kad je određena država članica obavijestila Komisiju o prvom događaju kako je utvrđeno u Prilogu II.;

               (i)

               „prikaz podataka” znači popis događaja zabilježenih za plovila iz registra ribarske flote određene države članice u utvrđenom vremenskom razdoblju;

               (j)

               „zakonski vlasnik” znači bilo koja fizička ili pravna osoba koja je navedena na registracijskim dokumentima plovila kao osoba koja ima zakonsko vlasništvo nad plovilom;

               (k)

               „gospodarski subjekt” znači fizička ili pravna osoba kako je utvrđeno u članku 4. stavku 19. Uredbe (EZ) br. 1224/2009 (7);

               (l)

               „broj u zajedničkom registru flote (CFR)” znači jedinstveni identifikacijski broj plovila u ribarskoj floti Unije, neovisno o brojevima u nacionalnim ribarskim flotama;

               (m)

               „osobni podaci” znači sve informacije koje se odnose na identificirane fizičke osobe ili fizičke osobe koje se može identificirati kako su definirane u članku 2. stavku (a) Uredbe (EZ) br. 45/2001;

               (n)

               „nacionalni registar ribarske flote” znači registar koji vodi svaka država članica i obuhvaća sva ribarska plovila koja plove pod njezinom zastavom;

               (o)

               „registar ribarske flote Unije” znači registar koji vodi Komisija i koji sadržava informacije o svim ribarskim plovilima Unije.

         Članak 3.
   Područje primjene
   Ova Uredba primjenjuje se na sva ribarska plovila Unije osim plovila za akvakulturu i klopki za plavoperajne tune.
   Članak 4.
   Upotreba registra ribarske flote Unije
   Podaci iz registra ribarske flote Unije upotrebljavaju se za primjenu pravila zajedničke ribarstvene politike.
   Članak 5.
   Prikupljanje podataka u okviru nacionalnih registara ribarske flote
   Svaka država članica dužna je bez odgađanja u nacionalnom registru ribarske flote prikupljati, potvrđivati i evidentirati podatke navedene u Prilogu I.
   Članak 6.
   Dostavljanje podataka
   1.   Države članice dužne su Komisiji dostaviti podatke o svim događajima koji su povezani s ribarskim plovilima iz nacionalnog registra ribarske flote najkasnije do kraja radnog dana tijekom kojeg su ti događaji u potpunosti registrirani.
   2.   Ako predmetni događaj čini ispravak prethodno dostavljenih podataka, Komisiji se moraju dostaviti svi podaci o svim događajima povezanima s tim plovilom od datuma popisa ili prvog unosa u nacionalni registar ribarskih plovila.
   3.   Podaci o događajima Komisiji se moraju dostaviti u skladu s člankom 9.
   4.   Komisija provjerava ispravnost dostavljenih podataka i registrira događaje u registru ribarske flote Unije ako su oni u skladu sa zahtjevima iz članka 9. U suprotnom dostavljeni se podaci odbacuju. U tom slučaju Komisija državu članicu obavješćuje o svojim zaključcima, a država članica dužna je unijeti potrebne izmjene u nacionalni registar ribarske flote najkasnije tri nacionalna radna dana nakon primitka obavijesti Komisije.
   Članak 7.
   Prikazi podataka
   1.   Komisija u svakom trenutku od bilo koje države članice može zatražiti prikaz podataka.
   2.   Izrada prikaza podataka mora biti u potpunosti automatizirana.
   3.   Podaci se Komisiji moraju dostaviti u skladu s člankom 9.
   4.   Komisija provjerava ispravnost dostavljenih prikaza podataka i zamjenjuje podatke u plovilu iz registra ribarske flote Unije ako su oni u skladu sa zahtjevima iz članka 9. U suprotnom prikaz podataka se odbacuje. U tom slučaju Komisija državu članicu obavješćuje o svojim zaključcima, a država članica dužna je unijeti potrebne izmjene u nacionalni registar ribarske flote najkasnije pet nacionalnih radnih dana nakon primitka obavijesti Komisije.
   Članak 8.
   Broj u zajedničkom registru flote
   1.   Države članice dužne su svakom ribarskom plovilu koje po prvi put ulazi u flotu Unije dodijeliti broj u zajedničkom registru ribarske flote (CFR).
   2.   Broj u CFR-u ne smije se mijenjati dok god ribarsko plovilo pripada ribarskoj floti Unije, čak ni ako se plovilo prenese u drugu državu članicu.
   3.   Broj u CFR-u ne smije se ponovno dodijeliti nekom drugom plovilu. Ako se neko ribarsko plovilo izveze iz Unije, a zatim ponovno uveze u određenu državu članicu, tom ribarskom plovilu dodjeljuje se isto broj u CFR-u.
   4.   Broj u CFR-u mora se navesti u svakom prijenosu podataka između države članice i Komisije koji je povezan s predmetnim ribarskim plovilom.
   Članak 9.
   Standardi za razmjenu podataka između Komisije i država članica
   1.   Podaci se između Komisije i država članica šalju na temelju standarda Centra Ujedinjenih naroda za olakšavanje trgovine i elektroničkog poslovanja (UN/CEFACT) kako je dostupan na stranici registra matičnih podataka na internetskim stranicima Europske komisije za ribarstvo.
   2.   Sva su slanja u potpunosti automatizirana i neposredna te upotrebljavaju transportni sloj.
   3.   Kako bi osigurale razmjenu poruka, države članice upotrebljavaju provedbeni dokument za plovilo FLUX (FLUX Vessel Implementation Document), dostupan na internetskim stranicama Europske komisije za ribarstvo.
   4.   O izmjenama standarda i provedbenog dokumenta odlučuje Komisija u dogovoru s državama članicama.
   Članak 10.
   Pristup podacima o plovilima
   1.   Države članice imaju pristup informacijama iz registra ribarske flote Unije. Taj se pristup može omogućiti s pomoću korisničkog sučelja aplikacije koju nudi Komisija ili s pomoću web usluge.
   2.   Javnost ima pristup ograničenoj inačici registra ribarske flote Unije koja ne sadržava osobne podatke.
   Članak 11.
   Osobni podaci
   Obrada i upotreba podataka prikupljenih na temelju ove Uredbe koji sadržavaju osobne podatke te upravljanje njima moraju se provoditi u skladu s Direktivom 95/46/EZ i Uredbom (EZ) br. 45/2001.
   Članak 12.
   Stavljanje izvan snage
   Uredba (EZ) br. 26/2004 stavlja se izvan snage.
   Članak 13.
   Stupanje na snagu
   Ova Uredba stupa na snagu 1. veljače 2018.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. veljače 2017.

            Za Komisiju

            Predsjednik

         Jean-Claude JUNCKER

      (1)  SL L 354, 28.12.2013., str. 22.

      (2)  Uredba Komisije (EZ) br. 26/2004 od 30. prosinca 2003. o registru ribarske flote Zajednice (SL L 5, 9.1.2004., str. 25.).

      (3)  Direktiva 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (SL L 281, 23.11.1995., str. 31.).

      (4)  Uredba Vijeća (EEZ) br. 2930/86 od 22. rujna 1986. o određivanju karakteristika ribarskih plovila (SL L 274, 25.9.1986., str. 1.).

      (5)  Provedbena uredba Komisije (EU) br. 404/2011 od 8. travnja 2011. o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike (SL L 112, 30.4.2011., str. 1.).

      (6)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (7)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

      PRILOG I.

         Definicija podataka i način njihova upisa

                  Podatak

                  Definicije i napomene

                  Obvezno (C)/Obvezno ako (CIF)/Neobvezno (O) (7)

                  Zemlja registracije

                  Država članica u kojoj je plovilo registrirano za ribolov u skladu s Uredbom (EU) br. 1380/2013
                  Uvijek države članice izvjestiteljice – oznaka (6)

                  C

                  CFR

                  Jedinstveni identifikacijski broj ribarskog plovila u Uniji
                  Troslovna ISO oznaka države članice i identifikacijski niz (devet znakova) Ako niz ima manje od 9 znakova, s lijeve strane umeću se nule

                  C

                  UVI

                  Jedinstveni identifikator plovila (broj IMO) u skladu s Uredbom (EU) br. 404/2011.

                  CIF

                  Događaj

                  Identifikacijska oznaka (6) vrste prijavljenog događaja

                  C

                  Datum događaja (1)

                  Datum kad se događaj dogodio

                  C

                  Registracijski broj

                  Registracijski broj koji je dodijelila država članica

                  O

                  Vanjske oznake

                  U skladu s Uredbom (EU) br. 404/2011

                  CIF

                  Ime plovila

                  Ime ribarskog plovila registriranog u nacionalnom registru

                  C

                  Mjesto registracije

                  Identifikacijska oznaka (6) mjesta (prvenstveno luka) gdje je plovilo registrirano

                  CIF

                  IRCS

                  Međunarodni radijski pozivni znak

                  CIF

                  Oznaka IRCS-a

                  Plovilo koje ima međunarodni radio – oznaka (6)

                  C

                  Oznaka povlastice

                  Plovilo koje ima povlasticu za ribolov u skladu s člankom 6. Uredbe (EZ) br. 1224/2009 i člankom 3. Uredbe (EU) br. 404/2011 – oznaka (6)

                  CIF

                  Oznaka VMS-a

                  Sustav za praćenje plovila – oznaka (6)

                  Plovilo koje ima satelitski sustav za praćenje u skladu s člankom 9. Uredbe (EZ) br. 1224/2009 i člancima 18. do 28. Uredbe (EU) br. 404/2011

                  CIF

                  Oznaka ERS-a

                  Plovilo koje ima elektronički sustav izvješćivanja (očevidnik) u skladu s člankom 15. Uredbe (EZ) br. 1224/2009 te člankom 29. i sljedećim člancima Uredbe (EU) br. 404/2011 – oznaka (6)

                  CIF

                  Oznaka AIS-a

                  Plovilo koje ima sustav automatske identifikacije u skladu s člankom 10. Uredbe (EZ) br. 1224/2009 – oznaka (6)

                  CIF

                  MMSI

                  Identifikator pomorske mobilne službe

                  O

                  Vrsta plovila

                  U skladu s Međunarodnom standardnom statističkom klasifikacijom ribarskih plovila (ISSCFV) – oznaka (6)

                  CIF

                  Glavni ribolovni alati (2)

                  U skladu s Međunarodnom standardnom statističkom klasifikacijom ribolovnih alata (ISSCFCG) – oznaka (6)

                  C

                  Pomoćni ribolovni alati (3)

                  U skladu s Međunarodnom standardnom statističkom klasifikacijom ribolovnih alata (ISSCFCG) – oznaka (6)

                  C

                  LOA

                  Dužina preko svega u metrima, definirana u skladu s Uredbom (EEZ) br. 2930/86

                  CIF

                  LBP

                  Dužina između okomica u metrima, definirana u skladu s Uredbom (EEZ) br. 2930/86

                  CIF

                  Tonaža (BT)

                  Bruto-tonaža, definirana u skladu s Uredbom (EEZ) br. 2930/86

                  CIF

                  Ostala tonaža

                  U tonama u skladu Konvencijom iz Osla ili u skladu s definicijom koju utvrdi država članica

                  CIF

                  BT

                  Povećanje tonaže u bruto-tonaži dopušteno radi sigurnosti (povijesni podaci)

                  CIF

                  Snaga glavnog motora

                  U kW, u skladu s Uredbom (EEZ) br. 2930/86

                  C

                  Snaga pomoćnog motora

                  U kW. Obuhvaća cjelokupnu ugrađenu snagu motora koja nije obuhvaćena stavkom „Snaga glavnog motora”

                  C

                  Materijal trupa

                  Materijal trupa – oznaka (6)

                  C

                  Datum stavljanja u službu

                  U skladu s Uredbom (EEZ) br. 2930/86

                  C

                  Segment

                  Oznaka (6)

                  C

                  Zemlja uvoza/izvoza

                  Oznaka (6)

                  CIF

                  Vrsta izvoza

                  Oznaka (6)

                  CIF

                  Državna potpora

                  Oznaka (6)

                  CIF

                  Datum proizvodnje

                  Datum početka proizvodnje.

                  CIF

                  Osoba za kontakt/zakonski vlasnik (4)

                  Ime

                  Fizička osoba: prezime, ime
                  Pravna osoba: ime

                  CIF

                  Pravna osoba

                  „Y” ako je riječ o pravnoj osobi, „N” ako je riječ o fizičkoj osobi – oznaka (6)

                  O

                  Adresa (5)

                  Ulica i poštanski pretinac

                  CIF

                  Poštanski pretinac (5)

                  Poštanski pretinac

                  O

                  Grad (5)

                  Ime grada

                  O

                  Poštanski broj (5)

                  Poštanski broj

                  O

                  Zemlja (5)

                  Zemlja – oznaka (6)

                  O

                  Broj telefona

                  Međunarodni broj telefona

                  O

                  Broj telefaksa

                  Međunarodni broj telefaksa

                  O

                  Adresa e-pošte

                  Adresa e-pošte

                  O

                  Državljanstvo

                  Državljanstvo osobe za kontakt – oznaka (6)

                  O

                  Identifikacijska oznaka društva pri IMO-u

                  Jedinstveni identifikacijski broj društva i registriranog zakonskog vlasnika pri IMO-u

                  O

                  Osoba za kontakt/gospodarski subjekt (4)

                  Ime

                  Fizička osoba: prezime, ime
                  Pravna osoba: ime

                  CIF

                  Pravna osoba

                  „Y” ako je riječ o pravnoj osobi, „N” ako je riječ o fizičkoj osobi – oznaka (6)

                  O

                  Adresa (5)

                  Ulica i poštanski pretinac

                  CIF

                  Poštanski pretinac (5)

                  Poštanski pretinac

                  O

                  Grad (5)

                  Ime grada

                  O

                  Poštanski broj (5)

                  Poštanski broj

                  O

                  Zemlja (5)

                  Zemlja – oznaka (6)

                  O

                  Broj telefona

                  Međunarodni broj telefona

                  O

                  Broj telefaksa

                  Međunarodni broj telefaksa

                  O

                  Adresa e-pošte

                  Adresa e-pošte

                  O

                  Državljanstvo

                  Državljanstvo osobe za kontakt – oznaka (6)

                  O

                  Identifikacijska oznaka društva pri IMO-u

                  Jedinstveni identifikacijski broj društva i registriranog zakonskog vlasnika pri IMO-u

                  O

         (1)  Ako je riječ o popisu flote, navodi se datum popisa u državi članici (Prilog II.) Za sve druge vrste događaja mora se dostaviti datum zapisivanja događaja u službenim dokumentima.

         (2)  Ribolovni alati koje se najčešće upotrebljava na plovilu tijekom ribolovnog razdoblja od jedne godine ili tijekom jednog izlaska u ribolov.

         (3)  Može se prijaviti najviše pet ribolovnih alata.

         (4)  Može se prijaviti najviše pet osoba za kontakt.

         (5)  Podaci o adresi (ulica, poštanski pretinac, grad, poštanski broj i zemlja) moraju biti dovoljno jasni da se može stupiti u kontakt s osobama za kontakt.

         (6)  Oznake (ili odgovarajuća upućivanja) navedene su u registru matičnih podataka na internetskoj stranici Europske komisije za ribarstvo: http://ec.europa.eu/fisheries/cfp/control/codes/index_en.htm.

         (7)  Detaljna pravila dostupna su u provedbenom dokumentu za plovila u registru matičnih podataka na internetskoj stranici Europske komisije za ribarstvo: http://ec.europa.eu/fisheries/cfp/control/codes/index_en.htm.

      PRILOG II.

         Datumi popisa utvrđeni po zemljama

                  BEL, DNK, FRA, GBR, PRT

                  1.1.1989.

                  NLD

                  1.9.1989.

                  DEU, ESP

                  1.1.1990.

                  IRL

                  1.10.1990.

                  ITA

                  1.1.1991.

                  GRC

                  1.7.1991.

                  SWE, FIN

                  1.1.1995.

                  CYP, EST, LTU, LVA, MLT, POL, SVN

                  1.5.2004.

                  BGR, ROM

                  1.1.2007.

                  HRV

                  1.7.2013.

                  Države članice koje pristupe nakon 1. srpnja 2013.

                  Datum pristupanja

                  FRA – Mayotte

                  Svi datumi od 1.1.2014. (1)

         (1)  Uredba Vijeća (EU) br. 1385/2013 оd 17. prosinca 2013. o izmjeni uredbi Vijeća (EZ) br. 850/98 i (EZ) br. 1224/2009 i uredbi (EZ) br. 1069/2009, (EU) br. 1379/2013 i (EU) br. 1380/2013 Europskog parlamenta i Vijeća zbog izmjene statusa departmana Mayotte u odnosu na Europsku uniju (SL L 354, 28.12.2013., str. 86.).


title: Provedbena uredba Komisije (EU) 2017/1586 оd 19. rujna 2017. o izmjeni Uredbe (EZ) br. 1067/2008 o otvaranju i upravljanju carinskim kvotama Zajednice za običnu pšenicu, koja nije visoke kakvoće, iz trećih zemalja i o odstupanju od Uredbe Vijeća (EZ) br. 1234/2007

text:
                  20.9.2017

                  HR

                  Službeni list Europske unije

                  L 241/12

            PROVEDBENA UREDBA KOMISIJE (EU) 2017/1586
      оd 19. rujna 2017.
      o izmjeni Uredbe (EZ) br. 1067/2008 o otvaranju i upravljanju carinskim kvotama Zajednice za običnu pšenicu, koja nije visoke kakvoće, iz trećih zemalja i o odstupanju od Uredbe Vijeća (EZ) br. 1234/2007
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 187. prvi stavak točke (a) i (b),
      budući da:

                  (1)

                  Uredbom Komisije (EZ) br. 1067/2008 (2) predviđeno je otvaranje ukupne carinske kvote za uvoz 3 112 030 tona obične pšenice obuhvaćene oznakom KN 1001 99 00 koja nije visoke kakvoće po stopi od 12 EUR za tonu. U ukupnu carinsku kvotu uključena je potkvota od 38 853 tona za uvoz iz Kanade.

                  (2)

                  Na temelju Odluke Vijeća (EU) 2017/38 (3) Vijeće se usuglasilo oko privremene primjene Sveobuhvatnog gospodarskog i trgovinskog sporazuma između Kanade, s jedne strane, i Europske unije i njezinih država članica, s druge strane („Sporazum”).

                  (3)

                  Člankom 2.4. Sporazuma predviđeno je smanjenje ili ukidanje carina na robu podrijetlom iz bilo koje stranke u skladu s rasporedom ukidanja carina iz Priloga 2.-A Sporazumu. Točkom 9. tog Priloga predviđena je bescarinska kvota od 100 000 tona obične pšenice koja nije visoke kakvoće, obuhvaćene oznakom KN 1001 99 00 i podrijetlom iz Kanade, u razdoblju od sedam godina. Točkom 6. tog Priloga u prvoj su godini predviđena prijelazna pravila.

                  (4)

                  Protokolom o pravilima o podrijetlu i postupcima u vezi s podrijetlom, priloženim Sporazumu, utvrđena su pravila koja treba primijeniti u pogledu dokaza o podrijetlu. Stoga je potrebno utvrditi odredbe o podnošenju dokaza o podrijetlu u skladu s tim protokolom.

                  (5)

                  Uredbu (EZ) br. 1067/2008 trebalo bi stoga na odgovarajući način izmijeniti. Predložene bi se izmjene trebale primjenjivati od 21. rujna 2017., datuma privremene primjene Sporazuma, te bi stoga ova Uredba trebala što prije stupiti na snagu.

                  (6)

                  Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

            DONIJELA JE OVU UREDBU:
      Članak 1.
      Uredba (EZ) br. 1067/2008 mijenja se kako slijedi:

                  1.

                  Članak 1. zamjenjuje se sljedećim:
                  „Članak 1.
                  1.   Odstupajući od Zajedničke carinske tarife, uvozna carina za običnu pšenicu obuhvaćenu oznakom KN 1001 99 00 koja nije visoke kakvoće, kako je definirano u Prilogu II. Uredbi Komisije (EU) br. 642/2010 (*1), utvrđuje se u okviru kvota otvorenih ovom Uredbom.
                  2.   Zajednička carinska tarifa primjenjuje se na uvoz proizvoda na koje se upućuje u ovoj Uredbi koji premašuje količine predviđene člancima 2. i 3.

                     (*1)  Uredba Komisije (EU) br. 642/2010 od 20. srpnja 2010. o pravilima za primjenu Uredbe Vijeća (EZ) br. 1234/2007 u pogledu uvoznih carina za sektor žitarica (SL L 187, 21.7.2010., str. 5.).”."

                  2.

                  Članak 2. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Carinska kvota za uvoz 3 073 177 tona obične pšenice obuhvaćene oznakom KN 1001 99 00 koja nije visoke kakvoće otvara se 1. siječnja svake godine.
                              Carina na uvoz u okviru carinskih kvota naplaćuje se po stopi od 12 EUR po toni.”;

                              (b)

                              stavak 2. zamjenjuje se sljedećim:
                              „2.   Od 2017. do 2023. carinska kvota za uvoz iz Kanade 100 000 tona obične pšenice obuhvaćene oznakom KN 1001 99 00 koja nije visoke kakvoće otvara se 1. siječnja svake godine (redni broj 09.4124).
                              Odstupajući od prvog podstavka, količina carinske kvote za 2017. jest 27 778 tona.
                              Uvoz u granicama carinske kvote oslobođen je carine.”.

                  3.

                  Članak 3. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Uvozna carinska kvota iz članka 2. stavka 1. dijeli se u tri potkvote:

                                          —

                                          potkvota I. (redni broj 09.4123): 572 000 tona za Sjedinjene Američke Države,

                                          —

                                          potkvota II. (redni broj 09.4125): 2 378 387 tona za treće zemlje, osim Kanade i Sjedinjenih Američkih Država,

                                          —

                                          potkvota III. (redni broj 09.4133): 122 790 tona za sve treće zemlje.”;

                              (b)

                              stavak 2. zamjenjuje se sljedećim:
                              „2.   Ako tijekom godine postane vidljivo da postoji ozbiljan manjak iskorištenosti potkvote I., Komisija može, uz suglasnost predmetne treće zemlje, donijeti mjere za prijenos neiskorištenih količina u druge potkvote u skladu s postupkom iz članka 229. stavka 2. Uredbe (EU) br. 1308/2013.”;

                              (c)

                              u stavku 3. riječi „potkvota III.” zamjenjuju se riječima „potkvota II.”.

                  4.

                  U članku 4. stavak 2. zamjenjuje se sljedećim:
                  „2.   U svakom zahtjevu za dozvolu navodi se količina u kilogramima (cijeli brojevi) koja ne smije premašiti:

                              —

                              u slučaju potkvote II. iz članka 3. stavka 1. ukupnu količinu otvorenu za predmetno podrazdoblje,

                              —

                              u slučaju kvote iz članka 2. stavka 2. i potkvota I. i III. iz članka 3. stavka 1. ukupnu količinu otvorenu za tu godinu za predmetnu kvotu ili potkvotu.

                        U zahtjevu za uvoznu dozvolu i u uvoznoj dozvoli navodi se samo jedna zemlja podrijetla.”.

                  5.

                  U članku 8. dodaje se sljedeći stavak:
                  „Odstupajući od prvog stavka, puštanje u slobodan promet u Uniji obične pšenice koja nije visoke kakvoće podrijetlom iz Kanade uvjetuje se predočavanjem izjave o podrijetlu. Izjava o podrijetlu podnosi se uz račun ili bilo koju drugu trgovačku ispravu kojom se izvornost proizvoda opisuje dovoljno detaljno da ga se može identificirati. Tekst izjave o podrijetlu utvrđen je u Prilogu 2. Protokolu o pravilima o podrijetlu i postupcima u vezi s podrijetlom uz Sveobuhvatni gospodarski i trgovinski sporazum između Kanade, s jedne strane, i Europske unije i njezinih država članica, s druge strane (*2).

                     (*2)  SL L 11, 14.1.2017., str. 23.”."

            Članak 2.
      Ova Uredba stupa na snagu na dan objave u Službenom listu Europske unije.
      Primjenjuje se od 21. rujna 2017.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 19. rujna 2017.

               Za Komisiju

               Predsjednik

            Jean-Claude JUNCKER

         (1)  SL L 347, 20.12.2013., str. 671.

         (2)  Uredba Komisije (EZ) br. 1067/2008 od 30. listopada 2008. o otvaranju i upravljanju carinskim kvotama Zajednice za običnu pšenicu, koja nije visoke kakvoće, iz trećih zemalja i o odstupanju od Uredbe Vijeća (EZ) br. 1234/2007 (SL L 290, 31.10.2008., str. 3.).

         (3)  Odluka Vijeća (EU) 2017/38 od 28. listopada 2016. o privremenoj primjeni Sveobuhvatnog gospodarskog i trgovinskog sporazuma između Kanade, s jedne strane, i Europske unije i njezinih država članica, s druge strane (SL L 11, 14.1.2017., str. 1080.).


title: Provedbena uredba Komisije (EU) 2015/1404 оd 18. kolovoza 2015. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               19.8.2015

               HR

               Službeni list Europske unije

               L 218/14

         PROVEDBENA UREDBA KOMISIJE (EU) 2015/1404
   оd 18. kolovoza 2015.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. kolovoza 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  164,5

                  MK

                  51,2

                  ZZ

                  107,9

                  0709 93 10

                  TR

                  126,8

                  ZZ

                  126,8

                  0805 50 10

                  AR

                  131,3

                  CL

                  152,1

                  UY

                  156,6

                  ZA

                  147,7

                  ZZ

                  146,9

                  0806 10 10

                  EG

                  253,2

                  IL

                  390,7

                  TR

                  145,0

                  US

                  339,9

                  ZZ

                  282,2

                  0808 10 80

                  AR

                  83,5

                  BR

                  92,3

                  CL

                  130,2

                  NZ

                  141,5

                  US

                  115,3

                  ZA

                  133,6

                  ZZ

                  116,1

                  0808 30 90

                  AR

                  77,5

                  CL

                  137,6

                  NZ

                  196,6

                  TR

                  133,8

                  ZA

                  106,7

                  ZZ

                  130,4

                  0809 30 10, 0809 30 90

                  MK

                  69,5

                  TR

                  129,6

                  ZZ

                  99,6

                  0809 40 05

                  BA

                  32,3

                  IL

                  99,6

                  MK

                  36,8

                  XS

                  57,7

                  ZZ

                  56,6

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.